SOUL. Juhokórejská prezidentka Pak Kun-hje vymenovala vo štvrtok za nového premiéra bývalého predsedu najvyššieho súdu.
An Te-hi nahradí vo funkcii Čung Hong-wona, ktorý odstúpil ohľadom neadekvátnej reakcie vlády na aprílovú tragédiu trajektu Sewol.
Informovala o tom agentúra Reuters.
Nový predseda vlády bude poverený dohľadom nad vládnymi reformami. Prezidentka zároveň prijala demisiu šéfa tajnej služby NIS a poradcu pre národnú bezpečnosť.
Tieto kroky sú zamerané na opätovné získanie si dôvery verejnosti po stroskotaní trajektu, ktoré si vyžiadalo vyše 300 obetí.
Šéf tajnej služby bol navyše terčom kritiky opozície za sériu škandálov. NIS mala okrem iného zasahovať do prezidentských volieb a vyfabrikovať dôkazy o špionáži voči severokórejskému dezertérovi.
Čung Hong-won je najvyššie postaveným štátnym predstaviteľom, ktorý v dôsledku tejto udalosti prišiel o funkciu.
Politik ponúkol svoju rezignáciu po tom, ako sa národu ospravedlnil za nevydarenú záchrannú akciu pasažierov plavidla. Prezidentka však prijatie jeho demisie odložila, aby mohol riešiť akútnu situáciu.